ຫວຽດນາມ ແລະ ບັນດາປະເທດອາຊຽນ ຮຽກຮ້ອງ ປົກປ້ອງເດັກໃນການປະທະກັນ
ພາບ: AFP/TTXVN
ວັນທີ 25/3, ທີ່ສຳນັກງານຂອງສະຫະປະຊາຊາດຢູ່ນິວຢອກ, ປະເທດອາເມລິກາ, ສະພາຄວາມໝັ້ນຄົງຂອງສະຫະປະຊາຊາດ ໄດ້ຈັດຕັ້ງວາລະປຶກສາຫາລືເປີດກວ້າງ ກ່ຽວກັບຫົວຂໍ້ “ເດັກນ້ອຍໃນການປະທະກັນດ້ວຍກຳລັງອາວຸດ”, ແລະ ຮຽກຮ້ອງປະຊາຄົມໂລກມີບັນດາມາດຕະການຈຳເປັນໃນທັນທີ ເພື່ອສະກັດກັ້ນກໍລະນີເດັກນ້ອຍຖືກ ຕົກຢູ່ໃນການສະພາບປະທະກັນດ້ວຍກຳລັງອາວຸດ, ປົກປ້ອງສິດຜົນປະໂຫຍດຂອງເດັກຕໍ່ໜ້າການກະທົບບໍ່ດີຈາກການປະທະກັນນີ້, ຄະນະຜູ້ຕາງໜ້າ ຫວຽດນາມ ປະຈຳສະຫະປະຊາຊາດໄດ້ເຂົ້າຮ່ວມເຫດການນີ້.
ທ່ານເອກອັກຄະລັດຖະທູດ ຫງວຽນເຟືອງງາ, ຫົວໜ້າຄະນະຜູ້ຕາງໜ້າ ຫວຽດນາມ ປະຈຳສະຫະປະຊາຊາດ, ຕາງໜ້າໃຫ້ສະຫະສະມາຄົມບັນດາປະເທດອາຊີຕາເວັນອອກສ່ຽງໃຕ້ (ອາຊຽນ) ໄດ້ກ່າວຄຳເຫັນຕີລາຄາສູງຄວາມມານະພະຍາຍາມຂອງບັນດາປະເທດກ່ຽວຂ້ອງ ແລະ ບັນດາອົງການຂອງສະຫະປະຊາຊາດໃນການປົກປ້ອງເດັກນ້ອຍ ໃນການປະທະກັນໂດຍຜ່ານບັນດານະໂຍບາຍ, ແຜນການປະຕິບັດແຫ່ງຊາດຢ່າງລະອຽດ ແລະ ບັນດາການເຄື່ອນໄຫວປົກປັກຮັກສາສັນຕິພາບ, ຫຼຸດຜ່ອນກຳລັງອາວຸດ. ຄຽງຂ້າງນັ້ນ, ທ່ານເອກອັກຄະລັດຖະທູດ ຫງວຽນເຟືອງງາ ກໍ່ສະແດງຄວາມເປັນຫ່ວງເປັນໄຍອັນເລິກເຊິ່ງ ຕໍ່ສະພາບການໃຊ້ຄວາມຮຸນແຮງຕໍ່ເດັກນ້ອຍໃນການປະທະກັນນັບມື້ນັບເພີ່ມຂຶ້ນ, ພິເສດແມ່ນບັນດາເຫດການເຂັ່ນຂ້າ, ຂົ່ມຂືນ, ເຈັບເດັກນ້ອຍເປັນຕົວປະກັນ ແລະ ບຸກໂຈມຕີໂຮງຮຽນ, ໂຮງໝໍໂດຍບັນດາກຸ່ມປະກອບອາວຸດບໍ່ຂຶ້ນກັບປະເທດກໍ່ຂຶ້ນ.
ຕາງໜ້າໃຫ້ບັນດາປະເທດອາຊຽນ ທ່ານເອກອັກຄະລັດຖະທູດ ຫງວຽນເຟືອງງາ ຮຽກຮ້ອງສະຫະປະຊາຊາດ, ບັນດາອົງການຈັດຕັ້ງສາກົນ ແລະ ພາກພື້ນ, ບັນດາຝ່າຍທີ່ກ່ຽວຂ້ອງຄວນເພີ່ມທະວີຄວາມມານະພະຍາຍາມເພື່ອປົກປ້ອງເດັກນ້ອຍຢູ່ບັນດາບ່ອນທີ່ມີການປະທະກັນ. ທ່ານເອກອັກຄະລັດຖະທູດ ຫງວຽນເຟືອງງາ ກໍ່ໄດ້ແນະນຳບັນດາຄວາມມານະພະຍາຍາມຂອງບັນດາປະເທດອາຊຽນໃນວຽກງານປົກປ້ອງເດັກ, ໃນນັ້ນມີການປະຕິບັດສົນທິສັນຍາກ່ຽວກັບສິດຂອງເດັກ, ຮັບຮອງເອົາຖະແຫຼງການປີ 2013 ຂອງອາຊຽນ ກ່ຽວກັບເລື່ອງລົບລ້າງການໃຊ້ຄວາມຮຸນແຮງຕໍ່ແມ່ຍິງ ແລະ ເດັກນ້ອຍຢູ່ບັນດາປະເທດອາຊຽນ.
(ແຫຼ່ງຄັດຈາກ VOV)